Matovič, Igor, poslanec NR SR (2015-06-15):
Vážený pán predseda, kolegovia, kolegyne, pán špeciálny prokurátor, dovoľte, aby som začal citátom jedného kolegu z vládnej strany SMER, alebo teda poslanca z vládnej strany SMER, ktorý zaznel pred chvíľkou. Túto tzv. kauzu, povedal to váš kolega Jasaň teraz pred chvíľkou vo faktickej poznámke a myslím si, že tu máme odpoveď pre to, prečo sa vládna strana SMER už sedem rokov, viac ako sedem rokov, ktorá je pri moci, nesnaží túto kauzu vyriešiť. Lebo jednoducho ju považujete za tzv. kauzu a hovorím to vašimi ústami, lebo teraz to pred chvíľkou povedal váš kolega. Samozrejme, snažíte sa roky hovoriť o tom, a hlavne ústami vášho predsedu a potom hlásnej trúby kolegu Blahu, že toto je kauza Gorila, to je kauza druhej Dzurindovej vlády. Ale kto bol jediný aktívny politik, ktorý v byte na Vazovovej podľa tohto spisu bol, kto tam dohadoval kšefty, kto tam dohadoval provízie, kto tam dohadoval tunelovanie zdravotníctva, ak to nebol Robert Fico, váš predseda strany, predseda vlády a človek, ktorý nám už siedmy či ôsmy rok vládne a má najväčšiu moc v tejto krajine? Čiže hovoriť za tejto situácie, jediný aktívny politik, ktorého odposluchy sú zaznamenané v tejto kauze, je Robert Fico, hovoriť o tom, že to je kauza len druhej Dzurindovej vlády, tak je minimálne lož. Pravdou by bolo, že to je kauza druhej Dzurindovej vlády a takisto kauza Roberta Fica a vládnej strany SMER. To je skutočná pravda. Ale nechcem rozoberať to, čo tu už viackrát bolo povedané, chcem len povedať to, čo som tu povedal na tomto mieste, keď sa tu prejednávala kauza Gorila tak dva roky dozadu, že táto kauza nikdy nebude dotiahnutá do zdarného konca, myslené pohľadom Obyčajných ľudí, že naozaj skorumpovaní politici a skorumpovaní podnikatelia, veľkopodnikatelia, oligarchovia nejakým spôsobom na túto kauzu doplatia a skončia tam, kde by skončiť mali, a to znamená v chládku. Áno, obávam sa, že táto kauza nikdy nebude v skutočnosti dotiahnutá do konca, lebo vyšší záujem je chrániť tých ľudí, ktorí korupciu, ktorá je v tomto spise popísaná, páchali. Takisto si dovolím dať otázku takú, ktorú ste možno sa viacerí z vás zamysleli pred pár mesiacmi, a to je kauza pána doktora Fischera a tej rómskej rodiny z Levíc. Náš Trestný zákon pána doktora Fischera, skorumpovaného lekára, dáva na roveň rómskej rodiny z Levíc, ktorí prídu v nádeji, že nejakým spôsobom, aj keď úplatkom, zachránia život svojej mame. Bohužiaľ, náš Trestný zákon dáva tieto dve osoby na roveň a takisto sa nám môže zdať, že aj v tomto spise Gorila je ten hlavný podozrivý pán Haščák z Penty. Možno to vyznie zvláštne, ale asi v tomto zaznie, v mojom prípade je až na druhom mieste ten hlavný podozrivý. Lebo Haščák z Penty by neponúkal úplatky, ak by nebol na druhej strane nejaký skorumpovaný politik, ktorý by vytváral priaznivé prokorupčné prostredie, ktoré je ochotné za úplatky dohodiť fabriku, za úplatky možno sprivatizovať si alebo vytunelovať nejakú Dôveru a podobne. Čiže hlavný páchateľ podľa môjho názoru v tomto spise Gorila nie je Jaroslav Haščák z Penty, ale je Robert Fico, ktorý dnes sedí na Úrade vlády. Človek, ktorého špeciálny prokurátor, ktorý sa sem prišiel obhajovať, nebol ochotný ani len pozvať na základný pokec k tejto kauze, kde by sa ho opýtal: Teda bol si alebo nebol si, Robko, v tom byte na Vazovovej? Aby som mal aspoň, ak by som naozaj úprimne chcel vyšetrovať takúto kauzu, tak zrejme pred tým, ako by som volal 652, či koľko tu spomenul, svedkov, zrejme predtým by som si pozval nie dámu, ale teda toho kráľa na šachovnici a opýtal by som sa ho, či to má vlastne zmysel. Však, Robo, keď povieš, že si tam naozaj nebol, keď mi to tu zaprisaháš medzi štyrmi očami, tak si nebudem zaťažovať svoj celý aparát a nebudem predvolávať 650 ľudí, keď ty mi vlastne môžeš povedať, či teda je to pravda, alebo nie je pravda. A tu vidíme, že aký je skutočný záujem túto kauzu vyšetrovať. Keď sa nepýtame kľúčového svedka, korunného svedka Roberta Fica, ktorý sedí na Úrade vlády a ktorému tolerujeme to, že mu Policajný zbor a súdy nie sú schopné doručiť po ix mesiacoch, pomaly rokoch, obyčajnú obálku, kde by obyčajný smrteľník, obyčajný človek už dávno dostal pokutu, a keď si tohto človeka ani nepredvoláme, aby prišiel odpovedať na základných pár otázok, nemusíme ho tam držať pri jeho vyťaženosti hodiny, stačí na desať minút, pri jednej káve povedať, bol alebo nebol, spáchal alebo nespáchal, tak z toho vidíme, že niekto nemá skutočný záujem kauzu riešiť. A preto, aby som to nenaťahoval, jediné riešenie, ako kauzu Gorila vyriešiť do budúcna alebo, lepšie povedané, zabrániť v budúcnosti kauzám obdobným ako Gorila, či už to bude Orangutan, Makak alebo iný druh nejakej opice, tak jediné riešenie je dôrazne oddeliť políciu, prokuratúru a súdy od politiky. Dovtedy, dokedy my tu v Národnej rade, v pléne Národnej rady budeme mať akúkoľvek moc nad tým, kto bude viesť Policajný zbor, dovtedy, dokedy budeme mať moc nad tým, kto bude viesť prokuratúru, kto bude viesť súdy, dovtedy sa budú takéto kauzy len zametať pod koberec a postupne počas rokov to ľudí prestane baviť a už to budú, nad tým kývnu rukou, veď ako každá iná kauza, aj táto sa zamietla pod koberec. Bohužiaľ, my dnes na Slovensku ale nemáme takýto systém. Dnes na Slovensku sme to dotiahli alebo vládna strana SMER to dotiahla do absolútnej dokonalosti, kde si nominuje policajného prezidenta, čiže ovláda komplet políciu. Kde si prostredníctvom svojich poslancov nominuje ľudí do Súdnej rady, ovláda tým pádom de facto aj celé súdnictvo, a kde prostredníctvom svojich poslancov v Národnej rade nominuje kandidáta na generálneho prokurátora, ktorého prezident de facto, ak nemá zásadné výhrady, musí do tejto funkcie zvoliť. Tým pádom vládna moc ovláda aj políciu, aj prokuratúru, aj súdy. Popritom, samozrejme, ovláda inštitúcie ako Slovenská informačná služba, lebo jej šéfuje jej človek, popritom ovláda inštitúciu ako Národný bezpečnostný úrad, ktorému šéfuje zhodou okolností bývalý šéf SIS-ky, popritom ovláda Úrad pre verejné obstarávanie. A pred mesiacom to dotiahli do dokonalosti naši kolegovia zo SMER-u, už ovláda aj Najvyšší kontrolný úrad, keďže cez pána Freša, užitočného idiota v tomto pléne, si nominovali svojho kandidáta. (Reakcia spravodajcu.) Užitočného idiota, keď, kolega, nepoznáte ten výraz, naštudujete si základy z politológie. Čiže dovtedy, dokedy my neurobíme hrubú čiaru medzi politikou a orgánmi, ktoré majú skorumpovaným politikom pozerať na prsty, ktoré ich majú vyšetrovať, ktoré ich majú obžalovať a ktoré ich majú súdiť, dovtedy tu budú kauzy Gorila 1, 2, 3, 4, 5 alebo, ako som povedal, kauzy Makak, Orangutan, Šimpanz a podobné zvery. Jednoducho dovtedy bude ruka ruku kryť, dovtedy vrana vrane oči nevykole a dovtedy len tu budeme predvádzať rétorické cvičenia o tom, ako sme predvolali 652 svedkov a ako na tom pracujeme a ešte sa budeme tváriť, akí sme ukrivdení, keď nás niekto kritizuje, že za tri a pol roka sme vlastne neurobili nič. Dovtedy sa Slovensko bude rozkrádať, dovtedy obyčajní ľudia budú platiť dane, poplatky a pokuty, aby ste vy, skorumpovaní politici, to, čo ľudia zaplatia do štátneho rozpočtu, mohli cez svojich oligarchov rozkrádať a tunelovať. Jediné riešenie, opakujem, je urobiť hrubú čiaru medzi políciu, prokuratúru a súdy, aby každý potenciálne skorumpovaný politik žil v neustálom strachu, že jednoducho okrádať svojich vlastných voličov, ktorým som pred voľbami sľúbil a rozdával predvolebný guláš, jednoducho nie je s kostolným poriadkom. Dovtedy, dokedy politici nebudú žiť v strachu pred políciou, prokuratúrou a súdmi, dovtedy tu takéto kauzy budú prebiehať a dovtedy žiadna z nich vyšetrená nebude a nikto, žiaden politik neskončí v chládku, tak ako to napríklad prebieha v Rumunsku, od ktorého, bohužiaľ, si už v dnešnej dobe musíme brať vzor. V Rumunsku každý jeden mesiac jeden, dvaja aktívni alebo bývalí politici skončia v base iba preto, že dali kompetenciu týmto orgánom, aby mohli naozaj aktívne pozerať na prsty politikom, aby mohli vyšetrovať, obžalovať a súdiť. Nie, na Slovensku máme skorumpovaný systém od začiatku, kedy politikom veľmi vyhovuje, že si dosadzujú svojich vlastných ľudí do polície, prokuratúry a súdov, o ktorých vedia, že keď príde isté k istému, keď príde na lámanie chleba, tak ma nikto z nich predsa neutopí, veď som ich chlebodarca. Za takýto systém, ktorý 83 poslancov SMER-u tu udržuje, sa môžete, kolegovia hanbiť. Áno, čestne treba priznať, že v obdobnej, až nie v tak dokonalej pozícii to fungovalo aj predošlých 25 rokov. Bohužiaľ, je to tradícia, s ktorou musíme raz a navždy skončiť. A za náš, za náš klub môžem povedať, ak vy nájdete v sebe to svedomie, poslanci vládnej strany SMER, tak máte ešte deväť mesiacov do skončenia volebného obdobia, a ak sa rozhodnete v tejto zásadnej veci na Slovensku urobiť najzásadnejšie protikorupčné opatrenie, že dokážete nabrať v sebe odvahu a odrezať políciu, prokuratúru a súdy personálne úplne od politiky, tak my vám v tom určite pomôžeme. Len sa obávam, že najvyššie poschodia vládnej strany SMER vám to zakážu, lebo vedia, že ak by tam boli konečne nezávislí ľudia, ktorí nikomu nie sú poplatní, tak na konci v tom chládku by skončili zrejme oni, lebo jednoducho svojho času na byt či do bytu na Vazovovej chodili a dohadovali kšefty práve oni. Ďakujem pekne.